Die meischte gönge nur zum suffe  oder zum es Waldfescht frässe.  mir ghöre zum seriöse Huffe,  dass'd uns dört atriffsch chasch vergässe.  Die  wänn mit ihrne Hüet und Stöck  und Gwehrli numme toll si.  Als Chischtäflicker bruchsch kei Bruuch  zum frässe und zum voll si!    Fraue sind au nienen umme.  Und wenn, denn nur am Strosserand.  Winke numme wie die dumme  mit em Nastuech in dr Hand.  Wettsch als Girlie au mitlaufe  muesch dr Chare lo verschrotte.  Denn chasch es Johr lang z'fuess go poschte  und denn heisst's ab zur fünfte Rotte!    Und s'allerdümmschte isch dä Bruuch  wenn drummlet wird am elfi zobe  und eine alli Hüet vertrampt  während dr Räscht wie blöd duet tobe.  Hüet vertrampe, gohts euch no?  Das finde mir jetzt nid so hell.  Mir hei grad zwei Sätz Hüet derbi:  eine isch blöd, ein traditionell.    Und für e Huet bruchsch au e Maie,  sigs Tulpe, Seegras oder Flieder.  Und will's denn z'spot isch das no z'saie  chlaut me dä halt immer wieder.  Sünscht tüen d'Bulle was'd au machsch  als hättsch jetzt  grad e Bank usgraubt.  Doch goht's um d'Banndags-Tradition  isch plötzlich jede Seich erlaubt.    Dr Obulus isch au es Thema  won is arg in's Grüble bringt.  Muesch zahle zum go mitmarschiere,  was de meischte aber stinkt.  Gsehnd er, das isch typisch Lieschtler.  Suffe wei sie, zahle nid.  d'Freud wird gross si wenn die gsehn  dass es bi eus ein gratis git!    Und nach em Znüni goht's denn witer,  doch die meischte si scho bsoffe.  Hei bächeret multipli Liter  derbi si sie no fascht nüt gloffe.  Das isch dr Grund worum's in Lieschtel  Beize het an jedem Ecke.  Die meischte gönge nach em Znüni  nämlich dört go d'Bei usstrecke.    Drum gönge mir au nie an Banndag,  denn dä Bruuch isch eus nid ghüür.  Mir hei das Johr am Umzug  eusi eigne Würscht im Füür.  Derzue gits Brot und dä wo will  cha none Muff ha geg dr Durscht.  Denn d'Fasnacht lit eus scho am Härze,  dr  Banndag aber isch is wurscht!